text: 
  Roskilde Domkirke bliver 12. november rammen om den første af en 
  række koncerter, den norske sangerinde Sissel Kyrkjebø giver i Danmark.
  
  Sissel Kyrkjebø, der for to år siden trak over 20.000 tilhørere til 
  udsolgte koncerter i store sale, har denne gang valgt udelukkende at 
  optræde i kirker. Det indebærer at langt færre får mulighed for at 
  overvære hendes koncerter. Men ifølge Jens Hofman fra hendes danske 
  promotor, pladeselskabet Medley, er det lysten til at synge i kirkerum
   mere end forretning, der har været afgørende for Sissel Kyrkjebø.
  
  Sangerinden med en stemme så klar som den norske fjeldluft synger 
  udover i Roskilde også i København, Odense, Århus, Randers og 
  Holstebro. Under overskriften Kystland byder hun på en blanding af 
  hymner, salmer og nyere sange akkompagneret af en kvartet på fløjte, 
  kontrabass, cello og synthesizer.
  
  Koncerten i Roskilde adskiller sig fra de fem øvrige, ved at 
  overskuddet fra arrangementet går til et AIDS-projekt i Tanzania. Bag 
  initiativet står Roskilde Domsogns menighedsråd og flere private 
  sponsorer.
  
  
  
  